ታፍነው  የተወሰዱ ህጻናትንና  ሴቶችን  ለማስመለስ የሚደረገው ጥረት ተጠናክሯል
አዲስ አበባ ፤ ሚያዚያ 14/2008(ዋኢማ)- በጋምቤላ  ክልል ታፍነው የተወሰዱ ህጻናትንና ሴቶችን ለማስመለስ የሚደረገው  ጥረት  ተጠናክሮ  መቀጠሉን የውጭ ጉዳይ ሚኒስቴር አስታወቀ ።የውጭ ጉዳይ ሚንስቴር ቃል አቀባይ አቶ ተወልደ ሙሉጌታ በዛሬው ዕለት ለጋዜጠኞች በሠጡት መግለጫ እንደተናገሩት የኢትዮጵያ መከላከያ ኃይል ከጋምቤላ ክልል ታፍነው  የተወሰዱትን ህጻናትንና ሴቶችን ለማስመለስ  እርምጃ እየወሰደ ይገኛል ።ከደቡብ ሱዳን የኢትዮጵያን ድንበር ተሻግረው ከ200 የሚበልጡ ኢትዮጵያውያንን በመግደልና ከ108 በላይ የሚሆኑትን ህጻናትንና ሴቶችን አፍነው የወሰዱትን ተጣቂዎች  በማሳደድ ጭምር እርምጃ  እየተወሰደ ነው ።በአሁኑ ወቅት  በጥቃቱ  ጉዳት ለደረሰባቸው  ወገኖችን  ድጋፍ  በማድረግና የታገቱ ህጻናትና ሴቶችን  በማስመለስ  ላይ ትኩረት  ተደርጎ  እየተሠራ  ነው ያሉት  አቶ ተወልደ   ከታጣቂዎቹ  ጀርባ  ማን እንዳለና አጀንዳቸውም ምን እንደሆነ ለወደፊቱ የሚጣራ ይሆናል ብለዋል ።በርካታ ዓለም አቀፍ ድርጅቶችና አገራት የጋምቤላውን ጥቃት በጽኑ ከማውገዝ  በተጨማሪ  ሃዘናቸውን እየገለጹ ሲሆን ለኢትዮጵያ መንግሥትና ህዝብም አስፈላጊውን ድጋፍ  እንደሚያደርጉ  ቃል አቀባዩ  አመልክተዋል ። 